רחלי טדסה מלכאי

**רחלי טדסה מלכאי** (לעיתים נכתב **טדסה-מלקאי**; נולדה ב-27 בדצמבר 1983) היא פעילה חברתית ישראלית, מייסדת ומנכ"לית עמותת "נשים אתיופיות מעצימות".

## ביוגרפיה
טדסה מלכאי נולדה באתיופיה ועלתה לישראל עם משפחתה בשנת 1991 במסגרת מבצע שלמה. היא גדלה והתחנכה בקריית מלאכי, כבת הבכורה במשפחה מרובת ילדים – אחות לשבעה אחים.

בשנים 2002 עד 2004 שירתה שירות חובה ביחידת הסיור של משטרת ישראל וקיבלה אות שוטרת מצטיינת לשנת 2003.
בשנים 2007 עד 2011 עבדה בחברת יס. בשנים 2011 עד 2017 עבדה כסייעת בבית ספר לחינוך מיוחד. בשנים 2017 עד 2018 עבדה ברשות המיסים.

בשנים 2018 עד 2019 עבדה בעמותת טק קריירה לשילוב יוצאי אתיופיה בהיי-טק. העבודה כללה ליווי אישי של הסטודנטים בקורס בתחום הלימודי, האישי והחברתי, גיוס מתנדבים לתרגול, תגבור והרצאות העשרה לסטודנטים בשעות הערב, הפקת אירוע שנתי לבוגרים, הכוון לימודי והנגשת המידע אודות תוכניות אקדמיה והכשרה מקצועית לבוגרים.

### לימודים
בשנת 2017 למדה עבודה סוציאלית ב. לאחר קבלת תואר בוגרת בעבודה סוציאלית, השלימה לימודי תואר שני בניהול מלכ"רים ב.

### נשים אתיופיות מעצימות
בשנת 2017 ייסדה טדסה מלכאי את קהילת הפייסבוק "נשים אתיופיות מעצימות זו את זו", שמטרתה ליצור מרחב בטוח, תומך ומחזק לנשים מהקהילה האתיופית. הקבוצה התרחבה במהירות וב-2025 מונה כ־18,000 חברות. בשנת 2020 הקימה טדסה מלכאי את עמותת "נשים אתיופיות מעצימות", הפועלת במודל קהילתי־מנהיגותי, וכוללת כ־30 קהילות וואטסאפ עירוניות. העמותה מתמקדת בקידום ניידות חברתית וכלכלית לנשים יוצאות אתיופיה, תוך עיסוק בתחומי ההשכלה הגבוהה, תעסוקה, העצמה אישית, כלים כלכליים, חוסן קהילתי ובניית זהות.

ברוב הסדנאות שמובילה העמותה, ההנחיה מתבצעת על ידי נשים יוצאות אתיופיה – מתוך תפיסה ערכית שייצוג הוא מפתח לשינוי.

### יוזמות בולטות
* בשנת 2022 יזמה טדסה מלכאי את אירוע "אות ההוקרה לנשים אתיופיות פורצות דרך" בהאנגר 11 בתל אביב, בו חולקו פסלוני הוקרה לנשים מצטיינות מתחומים שונים: חינוך, תקשורת, חדשנות, עסקים, אקטיביזם ועוד.
* מאז פרוץ מלחמת חרבות ברזל (אוקטובר 2023), יזמה טדסה מלכאי מודל של טיפול מותאם תרבות לנשים שכולות – אימהות, אלמנות ואחיות – שאיבדו את יקיריהן במלחמה. במסגרת זו, הקימה קהילה תומכת לאמהות שכולות ומקיימת סמינרים ייעודיים המועברים על ידי מנחות יוצאות אתיופיה. במקביל, העמותה בראשות טדסה מלכאי הובילה אירועים קהילתיים, ערבי העצמה, מפגשי עידוד לאימהות שכולות, סיוע למשפחות שפונו מבתיהן, ותמיכה שוטפת לתושבות הדרום ולחיילים.

### חיים אישיים
בשנת 2007 התחתנה טדסה מלכאי עם שלומי מלקאי, ולזוג יש שלושה ילדים. המשפחה מתגוררת בעיר אשקלון.

## פרסים והוקרה
* אות הוקרה בתחום קידום שוויון הזדמנויות ומעמד הנשים בישראל (2025) - הוקרה על תרומה ייחודית וניכרת בקידום נשים בפריפריה ואוכלוסיות במיעוט.
* הדלקת משואה ביום העצמאות ה־77 של מדינת ישראל (2025) – כהוקרה על תרומתה לקידום נשים מהקהילה האתיופית בישראל.
* פרס זוסמן-ג'וינט (2023) – על תרומתה המשמעותית לקידום חוסן קהילתי והעצמת נשים.
* פרס 'אבירת השנה' של מרכז פרס לשלום (2022) – על פעילות חברתית יוצאת דופן בישראל.
* 'גיבורת השנה' מטעם מפעל הפיס וקשת (2021) – על עשייה מעוררת השראה למען החברה הישראלית.
* רשימת 50 הנשים המשפיעות בישראל של מגזין פורבס (2019) – בזכות הובלה, עשייה והשפעה חברתית רחבה.
* אות 'נשות המופת' של מגזין גלובס (2018) – על פועלה למען עתיד טוב יותר במדינת ישראל.
* משפיעת השנה של פייסבוק (2017) – הוקרה מטעם פייסבוק ו"ידיעות אחרונות" על ניהול קהילה לטובת חברה טובה ומכילה יותר.

## קישורים חיצוניים
* עמותת "נשים אתיופיות מעצימות" (האתר הרשמי)

## הערות שוליים

קטגוריה:קריית מלאכי: אישים
קטגוריה:אשקלון: אישים
קטגוריה:פעילות חברתיות ישראליות
קטגוריה:משיאי משואה ביום העצמאות: 2025
קטגוריה:יהדות אתיופיה בישראל
קטגוריה:ישראליות ילידות אתיופיה
קטגוריה:ישראלים ילידי אתיופיה
קטגוריה:ישראליות שנולדו ב-1983
קטגוריה:ישראלים שנולדו ב-1983